b'\n_START_ARTICLE_\nPyh\xc3\xa4n Antoniuksen kiusaus\n_START_SECTION_\nJuoni\n_START_PARAGRAPH_\nPyh\xc3\xa4 Antonius oli varhaiskristillisi\xc3\xa4 erakoita, joka vaikutti aikansa kirkkoel\xc3\xa4m\xc3\xa4\xc3\xa4n Aleksandrian uskonnollisissa kiistoissa mutta vet\xc3\xa4ytyi sitten er\xc3\xa4maahan ja eli erakkona kuolemaansa asti. Flaubertin Antonius ei ole uskonsankari, vaan erakonel\xc3\xa4m\xc3\xa4\xc3\xa4ns\xc3\xa4 turhautunut munkki, n\xc3\xa4l\xc3\xa4n, yksin\xc3\xa4isyyden ja sis\xc3\xa4isten ristiriitojen kiusaama mies. N\xc3\xa4ytelm\xc3\xa4nomaisesti rakennetussa romaanissa h\xc3\xa4nen el\xc3\xa4m\xc3\xa4ns\xc3\xa4 hahmottuu sis\xc3\xa4isten monologien, n\xc3\xa4kyjen ja hallusinaatioiden per\xc3\xa4tt\xc3\xa4isin\xc3\xa4 kohtauksina. Tavalla tai toisella Antoniuksen kaikki \xe2\x80\x9dkiusaukset\xe2\x80\x9d heijastelevat h\xc3\xa4nen tyydytt\xc3\xa4m\xc3\xa4tt\xc3\xb6mi\xc3\xa4 tarpeitaan.\n_START_SECTION_\nKirjoittaminen\n_START_PARAGRAPH_\nFlaubert sai ratkaisevan virikkeen aiheeseensa vuonna 1845, kun h\xc3\xa4n Pohjois-Italiaan tekem\xc3\xa4ll\xc3\xa4 matkallaan n\xc3\xa4ki Genovassa Pieter Brueghel vanhemman maalauksen Pyh\xc3\xa4n Antoniuksen kiusaus. Sen koommin aihe ei j\xc3\xa4tt\xc3\xa4nyt h\xc3\xa4nt\xc3\xa4 rauhaan. Romaanin ensimm\xc3\xa4inen versio valmistui jo vuonna 1849, mutta Flaubertin ateljeekriitikkoina toimineet runoilijayst\xc3\xa4v\xc3\xa4t katsoivat, ett\xc3\xa4 se oli raskaslukuinen ja sis\xc3\xa4lsi liikaa filosofointia ja lyriikkaa. Flaubert pani k\xc3\xa4sikirjoituksensa syrj\xc3\xa4\xc3\xa4n, mutta palasi aiheeseensa vuonna 1869 ja jatkoi kirjoittamista. Teos julkaistiin vuonna 1874, jolloin se oli pienentynyt puoleen alkuper\xc3\xa4isest\xc3\xa4 ja oli ollut tekeill\xc3\xa4 25 vuotta._NEWLINE_Pyh\xc3\xa4n Antoniuksen kiusaus oli Flaubertille h\xc3\xa4nen kaikista teoksistaan rakkain ja samalla ty\xc3\xb6l\xc3\xa4in. Erakkomunkin kamppailut lienev\xc3\xa4t allegoria Flaubertin omista kirjailijan koettelemuksista. Epilepsiasta k\xc3\xa4rsiv\xc3\xa4 kirjailija kuvasi esimerkiksi omia kokemuksiaan Antoniuksen aistiharhoissa. On huomion arvoista, ett\xc3\xa4 Flaubert, jota pidet\xc3\xa4\xc3\xa4n realistisen suuntauksen uranuurtajana ranskalaisessa kirjallisuudessa, kuvaa Antoniuksen hallusinaatioita naturalistisen tarkasti.'